Nanne Bergstrand

Nanne Bergstrand (s. 28. huhtikuuta 1956) on ruotsalainen jalkapallovalmentaja ja entinen pelaaja. Hän on toiminut urallaan useaan otteeseen Kalmar FF:n päävalmentajana. 
Ura.
Bergstrand aloitti uransa Markaryds IF:n joukkueessa 1970-luvun loppupuolella. Hän pelasi 1977–1982 Halmstads BK:ssa ja Kalmar FF:ssä kunnes palasi takaisin Markarydiin, jossa lopetti uransa vuonna 1988.
Valmennusuransa Bergstrand aloitti Markaryds IF:ssä 1985 pelaajavalmentajana. Hän luotsasi joukkuetta vuoteen 1991 ennen siirtymistään Växjö Norraan. 1994 Bergstrand siirtyi Östers IF:n päävalmentajaksi. Bergstrandin johdolla Östers IF sijoittui parhaimmillaan viidenneksi Allsvenskanissa.
Kalmar FF:n päävalmentajaksi Bergstrand tuli ensimmäisen kerran 1998. Joukkue pelasi tuolloin alemmilla sarjatasoilla, ja vuonna 2000 Bergstrand palasi pääsarjatason valmentajaksi Helsingborgiin. Bergstrand luotsasi HIF:n toiseksi kaudelle 2000, mutta seuraavalla kaudella Mestarien liigassakin pelannut HIF jäi Allsvenskanissa viidenneksi ja Bergstrand jätti tehtävänsä.
2003 Nanne Bergstrand palasi takaisin valmennustehtäviin Kalmariin. Bergstrandin johdolla KFF on vakiinnuttanut asemansa liigan kärkipäässä. Kaudella 2007 se taisteli mestaruudesta loppuun saakka, mutta joutui tunnustamaan IFK Göteborgin paremmakseen. Ruotsin Cupissa KFF oli kaatanut IFK Göteborgin ja seura nappasi ensimmäisen pokaalinsa 20 vuoteen.
Kaudella 2008 Kalmarin hyvät esitykset saivat jatkoa. Seura eteni toista kertaa peräkkäin Ruotsin Cupin loppuotteluun. Vastassa oli jälleen IFK Göteborg. Tiukan taistelun jälkeen cupvoitto lipsahti IFK:lle rangaistuspotkukilpailun jälkeen 5–4. Allsvenskanissa koko kauden kärkisijoilla viihtynyt Kalmar kuitenkin kuittasi cup-finaalin tappion pettymyksen ja juhli seurahistoriansa ensimmäistä liigamestaruutta. Kaudella 2011 Bergstrand luotsasi Kalmarin cupin finaaliin kolmannen kerran. Loppuottelussa tuplamestaruuden vienyt Helsingborgs IF oli kuitenkin vahvempi maalein 3–1. 
Heinäkuussa 2013 Bergstrand ilmoitti jättävänsä Kalmar FF:n kauden jälkeen. Hänen viimeinen kautensa seuran päävalmentajana päättyi Allsvenskanin neljänteen sijaan. Sijoitus oli seuran paras sitten mestaruuden jälkeisen nelossijan kaudella 2009. Marraskuussa 2013 Bergstrandin kerrottiin siirtyvän Superettanissa pelaavan Hammarbyn päävalmentajaksi tavoitteenaan nostaa seura mahdollisimman pian Allsvenskaniin. Bergstrand onnistui tavoitteessaan heti debyyttikaudellaan 2014, kun Hammarby voitti Superettanin mestaruuden ja palasi viiden kauden jälkeen takaisin pääsarjatasolle. Kaudella 2015 Hammarby säilytti Bergstrandin johdolla sarjapaikkansa ollen 11:s. Kauteen 2016 seura lähti kovemmilla odotuksilla, mutta kausi sujui samaan tahtiin edellisen kanssa. Lopulta Bergstrandin suojattien sarjasijoitus oli sama, 11:s. Kauden jälkeen "Bajen" päätti yhteistyön Bergstrandin kanssa.
Kesäkuussa 2017 Bergstrand palasi Kalmar FF:n päävalmentajaksi. Bergstrandin johdolla Kalmar nousi putoamisviivan alapuolelta sijalle 12 ja säilytti pääsarjapaikkansa kahden pisteen turvin. Kaudella 2018 Kalmar taisteli jälleen alemman keskikastin sijoituksista. Bergstrand jäi kesällä 2018 sairauslomalle päävalmentajan tehtävästä masennuksen vuoksi. Kauden jälkeen hän ilmoitti jättävänsä seuran ja vetäytyvänsä ainakin toistaiseksi valmennustehtävistä.
Joulukuussa 2019 vahvistettiin, että Bergstrand palaa kaudeksi 2020 Kalmar FF:n päävalmentajaksi. Bergstrandin paluu ei ollut erityisen menestyksekäs ja joukkue joutui kauden päätteeksi karsimaan sarjapaikastaan. Voitettuaan Jönköpings Södran sarjakarsinnoissa, ilmoitti Bergstrand jättävänsä seuran.